**Κουίζ: Περιγραφή τόπου με  μεταφορική χρήση γλώσσας** - ***Πάμε γι’ άλλες πολιτείες***

**☞ ΒΡΕΣ ΤΗΝ ΠΟΛΗ ΑΠΟ ΤΗΝ ΠΕΡΙΓΡΑΦΗ ΤΗΣ!**

*Είπαμε, μιλώντας για την* ***περιγραφή****, πως αυτή δεν εξυπηρετεί πάντα πρακτικούς σκοπούς και δεν υπηρετεί μόνο την πληροφόρηση. Κάποιες φορές με τη χρήση της μεταφορικής γλώσσας επιδιώκει να μας* ***συγκινήσει****, να μας* ***θέλξει****και να μας* ***παρακινήσει να γνωρίσουμε έναν τόπο*** *μέσα από μια άλλη οδό. Δείτε την άσκηση σαν μια ευκαιρία για* ***νοερά ταξίδια****. Διαβάστε τα παρακάτω αποσπάσματα και* ***μαντέψτε*** *σε* ***ποια πόλη*** *αναφέρονται με βάση τα στοιχεία που δίνονται, γράφοντας δίπλα τ’ όνομά της.*

**1.** Χωμένη στο μυχό του **Θερμαϊκού κόλπου**, πολύβουη και ζωντανή, ανηφορίζει η πόλη από την παραλία στα κάστρα, στην **Άνω Πόλη**. Συναντά  κανείς σ’ αυτήν την πορεία  τα σημάδια της παλιάς της αίγλης στην πλατεία **Ιπποδρομίου**, στις **Καμάρες**, στην **Αχειροποίητο**, στον **Άγιο Δημήτριο** και αναθυμάται την πόλη στα χρόνια που ήταν  **χωνευτήρι των βαλκανικών κι άλλων λαών και φυλών**. Την είπαν και «**Μadre d’ Israel**”. Δυστυχώς η **πυρκαγιά του 1917** έσβησε πολλά από αυτά τα σημάδια, μα η μνήμη καίει, όπως είπε και ο ποιητής, άκαυτη βάτος.

**2.** Απρίλης μήνας και το ταξίδι στην πόλη αυτή είναι ένα προσκύνημα. Διαβαίνουμε την πύλη και μπαίνουμε στον **Κήπο των Ηρώων**. Ονόματα γνωστά, μορφές σμιλεμένες στο μάρμαρο που λες πως θ’ αρπάξουν τα όπλα τους να κάνουν το γιουρούσι. Να βγουν απ’ το μικρό περίκλειστο τείχος. Εδώ η **ζωή** πάλεψε με την **ελευθερία** και υψώθηκε η δεύτερη καταξιώνοντας την πρώτη. O **Δ. Σολωμός** από εδώ εμπνεύστηκε κι έγραψε το ποίημα – σταθμό στη λογοτεχνία μας. ***Μια Κυριακή ξημέρωμα Βαγιών εσύ φωτιά κι ο κόσμος το φιτίλι***, θα γράψει ο **Μάνος Ελευθερίου** για τη θυσία τους. Μια βόλτα στη **λιμνοθάλασσα** μας επαναφέρει στην καθημερινότητα της μικρής πολιτείας.

**3.** Πρώτη στ’ **άρματα**, στα **γρόσια** και στα **γράμματα** στον καιρό της Τουρκοκρατίας, κατά τον λαϊκό ποιητή, ξεπροβάλλει απλωμένη γύρω απ’ τη λίμνη η πόλη. Βιαζόμαστε να τη γνωρίσουμε, να μπούμε μέσα στο Κάστρο, να θαυμάσουμε τ’ **ασημικά** της στο πλήθος των εργαστηρίων της, να γευτούμε τα **σιροπιαστά** της, να περάσουμε στο **νησάκι** και ν’ ακούσουμε  την ιστορίας της. Πόλη των **ευεργετών** και των **μεγάλων δασκάλων του Γένους**, συνεχίζει και σήμερα αυτήν την παράδοση με το **Πανεπιστήμιό** της.

**4.** Μια ώρα απ’ τη Θεσσαλονίκη και χτισμένη στις **πλαγιές του Βερμίου** μας περιμένει η καλλίρροος πόλη που απ’ το μπαλκόνι της, την **Ελιά**, αντικρίζει κανείς κάθε άνοιξη τον κάμπο με τις ανθισμένες **ροδακινιές**. Σπουδαία πόλη  και στα βυζαντινά χρόνια, κρατά στον κόρφο της πάμπολλες  βυζαντινές εκκλησιές με εξαιρετικές τοιχογραφίες. Λίγα χιλιόμετρα έξω απ’ την πόλη φιδοσέρνεται  ο **Αλιάκμονας** ανάμεσα σε καταπράσινες πλαγιές και παρέκει η **Βεργίνα** περιμένει τους επισκέπτες να συνομιλήσουν μυστικά με τους νεκρούς των βασιλικών τάφων.

**5.** Τόπος ιερός που **πρωτοπάτησε σ’ αυτόν ο Απόστολος των Εθνών Παύλος** μεταφέροντας το μήνυμα της Ανάστασης στην Ευρώπη, αποτελεί πόλο έλξης για πολλούς τουρίστες που θέλουν να περπατήσουν στα βήματα του Αποστόλου, μέχρι το Βαπτιστήριο της Λυδίας. «**Μέκκα του καπνού**» την ονόμασαν διεθνώς κατά τα μέσα του 19ου αι. και οι **καπναποθήκες** και τα **νεοκλασικά** των καπνεμπόρων που σήμερα είναι δημόσια κτίρια, μαρτυρούν την ακμή της. Είχε ήδη ξεφύγει από τα όρια της περίκλειστης Παναγίας κι αποχαιρετούσε το Κάστρο κατηφορίζοντας προς το κέντρο και τη συνοικία του Αη Γιάννη. Όμως μόνο εκεί, στα **στενά της Παναγίας** κρατά αναλλοίωτο το χρώμα της και μένει η **πένα** **των** **λογοτεχνών της** που διασώζει την ομορφιά της και την ιστορία της.

**6.** **Λαμπρή** στο **παρελθόν** της με απαράμιλλη πνευματική ανάπτυξη και οικονομική ακμή στην αρχαιότητα, πιο **ταπεινή** αργότερα, ώστε να καταντήσει ένα άσημο χωριό κατά την Τουρκοκρατία, αναδείχθηκε και γιγαντώθηκε όταν **ο Όθων την όρισε πρωτεύουσα του ελληνικού κράτους**. Την αγαπάμε για όσα έζησε και έσωσε ως σήμερα, λυπόμαστε όμως για όσα θυσίασε με την **αντιπαροχή**. Και για να είμαστε δίκαιοι: δεν μας φταίει η πόλη, αλλά οι πολιτικές και οι άνθρωποι που τη θυσίασαν στον βωμό του κέρδους. Διατηρεί όμως ακόμα τη γοητεία της· μια βόλτα στ’ **Αναφιώτικα** σε κάνει να νομίζεις πως δεν βρίσκεσαι σε πόλη.

**7.** Πατώντας κανείς το πόδι του εδώ, γυρίζει πολλά χρόνια πίσω και ξαναζεί **μεγάλες στιγμές της Ιστορίας**. Τα σπίτια δεν έχουν αλλάξει. Σώθηκαν ευτυχώς από τη λαίλαπα της αντιπαροχής κι η καινούρια πόλη απλώθηκε παρέκει. Οι **βουκαμβίλιες** σκορπίζουν τα φύλλα τους στις πλάκες και στα ποδήλατα και σε προκαλούν να τις φωτογραφίσεις καθώς βολτάρεις στα σοκάκια της. Θαρρείς πως  από καμιά  γωνιά θα ξεπροβάλλουν τώρα δα ο **Κολοκοτρώνης, η Μπουμπουλίνα, η Μαντώ Μαυρογένους, ο Υψηλάντης, ο Ανδρούτσος, η Δόμνα Βισβίζη, ο Τερτσέτης, ο Πολυζωίδης,** για να πουν τους καημούς τους και την έγνοια τους για τα τωρινά μας περπατήματα. Κι αν ανέβεις πάνω στο **Παλαμήδι**, με θλίψη θα δεις την τρύπα που ταπεινώθηκε και χώρεσε **το λιοντάρι του 1821.**

**8.** **Μικρή, γραφική, γεμάτη ρυάκια** στους δρόμους της, η πόλη είναι γνωστή για τους **καταρράκτες** της που συγκεντρώνουν πλήθος επισκέπτες, για ν ’ακούσουν τον βουερό   ήχο του νερού και ν’ απολαύσουν τη θέα του κάμπου της. Αυτό το νερό μέχρι πριν κάποια χρόνια έδινε  ζωή και κίνηση   στα εργοστάσια κλωστοϋφαντουργίας και στους μύλους που υπήρχαν στην περιοχή. Μια όμορφη διαδρομή σ’ αυτήν την πόλη είναι **το περπάτημα από το κέντρο της ως τον σιδηροδρομικό σταθμό** που τόσο αισθαντικά ζωντανεύει ο Μενέλαος Λουντέμης στο έργο του.

**9.** Καθώς **ταξιδεύουμε ώρες** στο **Αιγαίο**, αντικρίζουμε στο βάθος το λιμάνι της πόλης και σε μιαν άκρη **ένα φρούριο με υψωμένη τη σημαία**. Σαν φτάνουμε, περπατάμε προς εκείνη τη μεριά και θαρρείς πως ζωντανεύει η **Βενετιά**. Πολλά χρόνια στο νησί και  σε τούτη την πόλη άφησαν τ’ αποτυπώματά τους. Εκεί στο **παλιό λιμάνι**, συναντάμε τα νεώριά τους, τα αρσενάλια που φύλαγαν μέσα τις γαλέρες τους απ’ τον κακό καιρό. Ανεβαίνουμε στο φρούριο του **Φιρκά**, για να θυμηθούμε τη μεγάλη μέρα **της Ένωσης του νησιού με την Ελλάδα**, κι ατενίζοντας το λόφο απέναντι ξέρουμε πως επόμενος σταθμός θα είναι **οι τάφοι των Βενιζέλων**.

**10.** Ανοιξιάτικος ο καιρός κι ο αέρας στο νησί πνέει μυρωμένος από τα άνθη της πορτοκαλιάς. Δεν την είπαν άδικα **μυροβόλο**. Παντού **αρώματα**. Και κείνο το δυνατό της **μαστίχας** που τρέλαινε το χαρέμι του Σουλτάνου, τόσο που χάρισε προνόμια πολλά στο νησί. Βαρύς αργότερα ο **φόρος αίματος**, έγινε αιτία να ξυπνήσει η Ευρώπη από το **λήθαργό** της. Άξιοι ναυτικοί οι άνθρωποί της, οργώνουν μέχρι σήμερα τις θάλασσες του κόσμου.

**11.** Ένας **ξερός βράχος**  ο τόπος της. **Χωρίς νερό κι ας λέει άλλα τ’ όνομά της.** Αρχόντισσα στον **Σαρωνικό**, παλιά και τώρα. Αρχοντικά στα γκρίζα βράχια, πλούσια καπετανόσπιτα, στενά δρομάκια και **γαϊδουράκια** που ανεβαίνουν υπομονετικά το καλοκαίρι κουβαλώντας τους επισκέπτες του νησιού. Τι έμεινε άραγε στις καρδιές των ανθρώπων του από  τον **Αγώνα** των προγόνων τους; Το «**Μαντράκι**» της τραγουδάει ο Παντελής Θαλασσινός.

**12.** Τέτοιο **γεφύρι** δεν ματαείδαν τα μάτια μας. Στεκόμαστε και το κοιτάμε και τα λόγια βγαίνουν αβίαστα απ‘ το στόμα μας: *Σαράντα πέντε μάστοροι κι εξήντα μαθητάδες…*Πώς να διαβούμε τον στοιχειωμένο τόπο; Τρέχει με βοή ο ποτάμιος θεός παίρνοντας μαζί του **τον θρήνο της γυναίκας του πρωτομάστορα**. Και μεις συνεχίζουμε τον περίπατο στην πόλη που γνώρισε μεγαλεία στα χρόνια του **Δεσποτάτου της Ηπείρου**. Πρωτεύουσα ονομάστηκε και τη στόλισε τότε η **Παρηγορίτισσα**.

**13.** Ποια **παλιά πόλη** έχει την **αρχοντιά** και την **ομορφάδα** της; Σε ποια **κάθε Σεπτέμβρη ξεχύνονται μελωδίες** στα στενά της; Πού συναντιέται ο ήχος της καμπάνας με το **κάλεσμα** του **μουεζίνη** για προσευχή; Πού σφύζουν από ζωή και νιάτα τα στενά κι όλοι οι δρόμοι; Εδώ, σ’ αυτήν την πόλη της **Βορείου Ελλάδας** θα να συναντήσεις όλα, θα ξεκινήσεις απ’ το **Ρολόι** της και  θα μπεις στα **Μουσεία** της, θα γευτείς τα **γλυκά** της κι ύστερα θα φύγεις, για να ξανάρθεις με την πρώτη ευκαιρία.

**14. Βασίλισσα της γούνας** τη λέμε, αλλά την αδικούμε με μόνη αυτή την αναφορά. Γιατί είναι όμορφη, βουνίσια και υδάτινη μαζί, ξαπλωμένη στη λίμνη, με πετρόχτιστα αρχοντικά, με **βυζαντινές εκκλησιές**, με τη χάρη της μικρής επαρχιακής πόλης που νιώθει ο άνθρωπος τις εναλλαγές των εποχών. Τροφός της η **λίμνη**, όχι μόνο αξιοθέατο, έθρεψε τους ανθρώπους της από την αρχαιότητα ακόμη, όπως διαπιστώνουμε με μια επίσκεψη στο **Δισπηλιό**.

**15.**Περπατάμε στις όχθες του **Ληθαίου** που θυμίζει παραποτάμιες ευρωπαϊκές πόλεις. Η πόλη κέρδισε το στοίχημά της και χαρακτηρίζεται σήμερα **«έξυπνη» πόλη** για το υψηλό επίπεδο υπηρεσιών που παρέχει στους πολίτες της μέσω του διαδικτύου. Όμως δεν αρνήθηκε την ταυτότητά της. Τα  τραγούδια του Τσιτσάνη και του Βίρβου ακούγονται στα ταβερνάκια της. Η **παλιά της πόλη**, το **Φρούριο**, το **Μουσείο Τσιτσάνη** στο χώρο των παλιών φυλακών δένουν το χτες με το σήμερα. Λίγα χιλιόμετρα μακριά οι **βράχοι των Μετεώρων** μας καλούν για κάθε είδους μετεωρισμούς.

**16.** Ήρθαμε σήμερα στο νησί για μια συνάντηση με **τον κυρ** **Αλέξανδρο**, που αν και έλειψε  χρόνια απ’ αυτό το κράτησε στην καρδιά του και το ζωντάνεψε στα **διηγήματά** του. Δυστυχώς η τουριστική ανάπτυξη άλλαξε το τοπίο κι αφού δώσαμε σημάδι της παρουσίας μας, εκεί μπροστά στην **προτομή** του και μετά στο **σπίτι** του, αρχίσαμε ν’ αναζητάμε την ανάσα του στους τόπους που περπάτησε, έπαιξε,  γιόρτασε, έκλαψε,  προσευχήθηκε, ερωτεύτηκε:  στην Παναγιά την Κουνίστρα, το Γλυφονέρι, **στο Χριστό στο Κάστρο**, στα Μνημούρια, στον Πρόδρομο τον Ασέληνο, στο Μύλο του Μαμογιάννη, στη σπηλιά της Πλανταρούς, στο Χαμογιαλό, **στης Κοκκώνας το σπίτι**, στο Καμίνι. Με ζέση ψυχής, με λαχτάρα συνάντησης. Αξίζει να κολυμπήσεις στις «**Κουκουναριές**» που τις λένε και «Χρυσή άμμο»...

**17.**Η καθηγήτρια διαβάζει το ποίημα του **Καβάφη** και μένα το μυαλό μου τρέχει στους κόρφους και τ’ ακρογιάλια του νησιού. Μια **καταπράσινη** κουκκίδα στο **Ιόνιο**, γέννησε τόσο **νόστο** που έγινε **ποίημα παγκόσμιο και παντοτινό**. Δεν είχε άδικο για τη **νοσταλγία**. Μικρή φωλιά, ζεστή αγκαλιά. Φιλικό, γελαστό το τοπίο, δροσερή η θάλασσα, μας λικνίζει με τα κύματά της και μας διηγιέται το χιλιοειπωμένο της παραμύθι.

**18.**Χορεύοντας στο ρυθμό του δεκαπεντασύλλαβου σε θυμόμαστε. Δένουμε μεταξωτό **μαντήλι** στο λαιμό μας, λεπτοϋφασμένο απ’ τα χέρια των παιδιών σου.Και χορταίνουμε την πείνα μας με **το άγιο δώρο του κάμπου σου**: **λαδάκι** πάνω στο ψωμί. Δεν χρειάζεται κάτι άλλο. Με λίγα ο άνθρωπος  κερδίζει την ευτυχία του. Φτάνει το αεράκι του **Μεσσηνιακού κόλπου** που δροσίζει τα πρόσωπά μας.

**19.**Πόλη του φτεροπόδαρου θεού που φέρνει τα κέρδη στους εμπόρους, χτισμένη σε **δυο λόφους** δίνοντας τόπο σε **δυο δόγματα**, μας περιμένει να γνωρίσουμε το **μεγαλείο** της. Καταμεσής του **Αιγαίου** και των **Κυκλάδων**, δεν έγινε τυχαία **πρωτεύουσα**. Μπολιάστηκε εδώ η ναυτική παράδοση αιώνων κι απέδωσε καρπούς που έχτισαν τα Βαπόρια κι εκείνο το κομψότατο **θέατρο**, μίμηση πιστή της Σκάλας του Μιλάνου. Γευόμαστε τα **λουκούμια** της, σιγοτραγουδώντας  τη **Φραγκοσυριανή**.

**20. Μικρό μα και μέγα** κατά **το άλλο του όνομα**, προβάλλει το νησάκι στις εσχατιές των **Δωδεκανήσων** μεταφέροντας μηνύματα με τα κύματα στην άλλη πλευρά του Αιγαίου. Σκληρά τα χρόνια των **απανωτών κατοχών**, έδιωξαν τους κατοίκους του στη μακρινή **Αυστραλία**, δεν παραλείπουν όμως να έρχονται στο νησί τους και να ξαναστήνουν τα ρημαγμένα σπιτικά τους, τόσο που σήμερα φαντάζει αρχοντοκυρά με τα περιποιημένα και **πολύχρωμα** **αρχοντικά** του.